bånddannelse
Store norske leksikon,Biologi,Vitenskapsgrener i biologien,Botanikk,Planteanatomi,Cellens organeller og mikrostruktur,Vekst og vekstanlegg
Bånddannelse er en utvikling som fører til at planteorganer som normalt er sylindriske, blir mer eller mindre flattrykte.
Den forekommer både hos røtter, stengler, stammer og blomsterstander. Bånddannelse skyldes påvirkning på vekstpunktet (meristemet) slik at mønsteret for celledelingene endres. Blant kjente årsaker til dette kan nevnes insektangrep, trykk, lav temperatur, skader som fører til sår, infeksjon av bakterier, sopp eller virus, ugressmidler med mer.Hos den sykdomsfremkallende (patogene) bakterien Corynebacterium fascians dannes plantehormonet cytokinin, som påvirker meristemet til å produsere en båndformet stengel. I enkelte tilfeller kan bånddannelse være arvelig, for eksempel hos hanekam, som nettopp av den grunn er populær som prydplante. Også ved sammenvoksning av to vekstpunkter kan det oppstå en båndformet stengel. Dette regnes imidlertid ikke som ekte bånddannelse. Les mer i Store norske leksikon planteanatomi